אם הנך מעשן/נת, וברצונך לעבור ניתוח פלסטי כלשהו, סביר כי המנתח הפלסטי יבקש ממך להפסיק לעשן כשלשה עד ארבעה שבועות לפני הניתוח. הדבר חשוב בעיקר להפחתת סיבוכים בניתוחים בהם קיימת הפרדה של רקמות מתחת לעור וצמצום אספקת הדם לעור. בין ניתוחים אלה מתיחת פנים ומתיחת צוואר, מתיחת בטן והרמה חזה או הקטנת חזה. הסיבה נעוצה בכך שהסיגריות מכילות ניקוטין ורעלנים נוספים המפחיתים את אספקת החמצן לרקמות. כתוצאה מכך תתכן הפרעה בריפוי פצע הנעה בין ריפוי איטי של החתך הניתוחי ועד לנמק של הרקמות. קיימים גם סיבוכים הקשורים להרדמה והפחתת עישון עשויה לסייע גם להם.
מחקר שפורסם לאחרונה בירחון היוקרתי ביותר העוסק בכירורגיה פלסטית "plastic and Reconstructive Surgery" בדק את השפעת הניתוח על הרגלי העישון של המטופלים/ות בטווח הארוך. במחקר נבדקו 85 מטופלים אשר דיווחו כי הם מעשנים במעמד הייעוץ לפני הניתוח הקוסמטי במרפאתו של המנתח הפלסטי דר' ניקולס קר.
בייעוץ, ביקש הרופא מהמטופלים להפסיק לעשן לפחות שבועיים לפני הניתוח. כחמש שנים לאחר הניתוח דיווחו 42 מהמטופלים על הרגלי העישון שלהם. רוב המטופלים היו נשים בשנות הארבעים לחייהן. כ-40% מהמטופלים דיווחו כי הם אינם מעשנים יותר על בסיס יומי. 25% דיווחו כי הם אינם מעשנים בכלל מאז הניתוח. מרבית המטופלים הפחיתו במידה זו או אחרת את מינון הסיגריות. בנוסף, 70% ציינו כי השיחה עם המנתח הפלסטי טרם הניתוח, הנוגעת לסיבוכי הניתוח הקשורים לסיגריות סייעה להם בשינוי הרגלי העישון.
העובדה כי קיים שיפור בהרגלי העישון בקרב מטופלים העוברים ניתוח פלסטי מוסברת בכך שמטופל המעוניין לעבור ניתוח אסתטי, חפץ לשפר את איכות החיים שלו המתבטאת גם בהפסקת עישון. בנוסף, קיים כאן מרכיב של חינוך לבריאות מוכוון מטרה, בו מוסברים למטופל סיבוכים ספציפיים הקשורים לניתוח ומסייעים בהבנת הנזק מהעישון.
אולם, כמחצית מהמטופלים לא מילאו אחר ההוראות של המנתח הפלסטי ולא שינו את הרגלי העישון שלהם טרם הניתוח. כמעט רבע מהמטופלים המשיכו לעשן עד הניתוח. במטופלים אלה, אכן נמצא שיעור סיבוכים גבוה לאחר הניתוח לעומת מטופלים אשר הפסיקו לעשן טרם הניתוח (24% לעומת 14%, בהתאמה). בשני מטופלים אירעו סיבוכים קשים הנוגעים לריפוי החתך הניתוחי. בשני המקרים, המטופלים המשיכו לעשן.
לציין, כי בדיקה פשוטה המתבצעת באמצעות שימוש בקיטים מיוחדים עשויה לסייע למנתח הפלסטי לזהות רמות של רעלנים בדם טרם הניתוח ולאתר מטופל אשר עישן טרם הניתוח. הבדיקה מאפשרת לזהות מטופלים אשר לא שינו את אורח חיים בשל התמכרות קשה למרות שיודעו כי עישון מעלה שיעור של סיבוכים ניתוחיים.
לסיכום, בקרב מטופלים אשר מודעים לעובדה שיש להפסיק לעשן לפני ניתוחים פלסטיים, קיימת הפחתה ברמות העישון גם בטווח הארוך לאחר הניתוח. מקרים מסוג זה מוכיחים שלעתים ניתן להשיג הישגים המפחיתים תחלואה ותמותה בטווח הארוך, באמצעות חינוך נכון לבריאות.